[Foto’s] Een dood na jaagtog, skietery in MidrandFoto: SAPD Kapt. Kay Makhubele, woordvoerder van die polisie, het gesê drie verdagtes het ŉ Mercedes Benz in Centurion gekaap. “Polisiebeamptes het die kapers agternagesit en ŉ skietery het uitgebreek.” Volgens Emer-G-Med het die skietgeveg op die hoek van New Road en 16de Laan in Midrand plaasgevind. “Een van die verdagtes is noodlottig gewond en op die toneel dood verklaar.” Makhubele het gesê die ander verdagte is per helikopter en onder polisiebewaking na ŉ nabygeleë hospitaal geneem vir mediese behandeling. Hy het gesê die skietgeveg het uitgebreek nadat die vermeende kapers nog ŉ Mercedes Benz probeer kaap het. “Die polisie het op twee vuurwapens, ŉ pistool en ŉ R4-aanvalsgeweer, op die toneel beslag gelê. Geen polisiebeamptes is tydens die skietery beseer nie.” Makhubele het gesê ŉ derde verdagte kon daarin slaag om te ontsnap. Verkeer is erg ontwrig weens die voorval.